9 ነሓሰ 2020 ቀዳማይ ሚኒስተር ኣብዪ ኣሕመድ ናብ ስልጣን ኣብ ዝመጽአለን ቀዳሞት ኣዋርሕ፡ ድሕሪ ኣምቦን ጅግጅጋን ናብ ትግራይ እዩ ኣምሪሑ። ኣብቲ መድረኽ፡ ነቲ ሽዑ ሓድሽ ኣቦ መንበር ህወሓት ዝኾነ ዶክተር ደብረጽዮን ገብረሚከኤል፡ “ኣብ ክልልኩም ምንም ከይሰራሕኹም ኢኹም ኣብ ማእኸል ሃገር ኣንበሳ ኣንበሳ ትጨንዩ” ክብል እናሰሓቐ ትንክፍ ኣቢልዎ ነይሩ። እቲ ብበዝሒ ካድረታትን ሓለፍትን ህወሓት ዝተረኸብሉ ኣብ ኣዳራሽ ሰማእታት መቐለ፡ ዝተዳለወ መድረኽ፡ ብጣቕዒት ዝተዓጀበ ነይሩ። ኣብዪ፡ ሓሳቡ ብትግርኛ ክገልጽ ዝፈተነሉ ናይ መጀመርታ ኣጋጣሚ ድማ ነይሩ። እንተኾነ፡ “ትግራይ ሞተር ኢትዮጵያ እያ” ንዝብል ዘረባን ሞጎስን እምበር ነቲ ካልእ ዘድሃበሉ ኣይነበረን። ቀዳማይ ሚኒስተር ኣብዪ ኣሕመድ ናብ መዓስከር ታዓሊም ሳዋ በጺሑ "ኣብ ካሊእ ቦታ ከይደ እንተዝመውት..." ዶ/ር ኣብዪ ኣሕመድ ብድሕሪኡ ኣብዪ ብዛዕባ ትግራይን ህወሓትን ብዙሕ ኣካታዒ ነገር ተዛሪቡ። ኣብ ቀረባ መዓልታት፡ ብትግርኛ ዝሃቦ ቃለ መሓትት እኳ ዝተፈላለየ ትርጉም ይወሃቦ ኣሎ። ነቲ ናይ ቀረባ እዋን ቃለ መሓትቱ ብዙሓት ብጥርጣረ ከምዝረኣይዎ ገሊጾም እዮም። ግን ስለምንታይ?
